Β4-0998, 1052 και 1071/96

Ψήφισμα σχετικά με τα τοξικά απόβλητα στη Νότιο Αφρική

Το Ευρωπαϊκό Κοινοβούλιο,

- έχοντας υπόψη τις συνεχιζόμενες διαπραγματεύσεις μεταξύ της Νοτίου Αφρικής και της Ευρωπαϊκής Ένωσης σχετικά με την προσχώρηση της Νοτίου Αφρικής στη Σύμβαση Λομέ,

- έχοντας υπόψη το άρθρο 39 της Σύμβασης Λομέ σχετικά με την απαγόρευση εισαγωγών και εξαγωγών επικίνδυνων αποβλήτων μεταξύ της Ευρωπαϊκής Ένωσης και των χωρών ΑΚΕ, συμπεριλαμβανομένων των επικίνδυνων αποβλήτων για ανακύκλωση,

- έχοντας υπόψη τη Σύμβαση Bamako που εγκρίθηκε από τον ΟΑΕ και η οποία απαγορεύει την εισαγωγή επικίνδυνων αποβλήτων στην Αφρική,

- έχοντας υπόψη την απόφαση των συμβαλλομένων μερών της Σύμβασης της Βασιλείας στις 22 Σεπτεμβρίου 1995 (με τίτλο ΙΙ/12) για την πλήρη απαγόρευση της εξαγωγής τοξικών αποβλήτων σε χώρες εκτός ΟΟΣΑ μετά την 1.1.1998,

Α. έχοντας υπόψη την εξαγωγή εκατοντάδων τόνων αποβλήτων τοξικού υδράργυρου από χώρες της ΕΕ -Ηνωμένο Βασίλειο, Ισπανία και Ιταλία- εκ μέρους της βρετανικής πολυεθνικής Thor Chemicals Ltd στις εγκαταστάσεις της στο Cato Ridge της Νοτίου Αφρικής, υπό το πρόσχημα της περιβαλλοντικώς ορθής διαχείρισης αποβλήτων με «ανακύκλωση»,

Β. έχοντας υπόψη ότι, παρά τους ισχυρισμούς περί επανεπεξεργασίας του υδράργυρου, τα περισσότερα απόβλητα απλώς αποθηκεύθηκαν ενώ καταβαλλόταν προσπάθεια για να λειτουργήσει ένας πολύ επικίνδυνος αποτεφρωτήρας, αφήνοντας στις αρχές της Νοτίου Αφρικής και τον πληθυσμό το βάρος 5.000 μετρικών τόνων τοξικών αποβλήτων, δηλαδή 10.000 βαρέλια επικίνδυνων αποβλήτων υδραργύρου, μια δεξαμενή ιλύος περιέχουσα 2.500 τόνους καθώς και σωρούς επικίνδυνων τεφρών από τον αποτεφρωτήρα,

Γ. εκφράζοντας τη φρίκη του για το θάνατο και την αναπηρία πάνω από 20 νοτιοαφρικανών εργατών στις εγκαταστάσεις της Thor από δηλητηρίαση με υδράργυρο, γεγονός το οποίο χαρακτηρίσθηκε από την Greenpeace ως το χειρότερο επεισόδιο που έχει αποκαλυφθεί έως τώρα στο εμπόριο αποβλήτων, δεδομένου ότι καμία άλλη περίπτωση, από αυτές που διερεύνησε η οργάνωση αυτή, δεν έδειξε «τόση κατάχρηση οικονομικά εξαρτημένων ανειδίκευτων εργατικών χειρών»,

Δ. ανήσυχο για τη χρόνια ρύπανση με υδράργυρο του περιβάλλοντος γύρω από τις εγκαταστάσεις της Thor, στο έδαφος, τα ύδατα και την άγρια πανίδα, με ενδείξεις για τη ρύπανση υδάτων και ιζημάτων πάνω από 1.000 φορές μεγαλύτερη από τις προδιαγραφές της ΠΟΥ για το πόσιμο νερό,

Ε. έχοντας υπόψη ότι τον Αύγουστο 1993 ο γενικός εισαγγελέας του Natal κατηγόρησε την Thor και τρία ανώτατα διευθυντικά στελέχη για ανθρωποκτονία και 42 άλλες ποινικές παραβάσεις, κατηγορίες οι οποίες αποσύρθηκαν αργότερα όταν η Thor ομολόγησε την ενοχή της για τις παραβιάσεις των κανονισμών υγείας και ασφάλειας και δέχθηκε την ευθύνη για τους θανάτους των δύο εργαζομένων,

ΣΤ. έχοντας υπόψη ότι η Thor χρησιμοποίησε τον πρώτο και μοναδικό αποτεφρωτήρα τοξικών αποβλήτων στη Νότιο Αφρική ο οποίος έκλεισε λόγω σημαντικών προβλημάτων,

1. χαιρετίζει την πρωτοβουλία του προέδρου Μαντέλα να συστήσει δικαστική εξεταστική επιτροπή για την Thor Chemicals[semigr ]

2. καλεί τα κράτη μέλη, και ιδιαίτερα τις κυβερνήσεις του Ηνωμένου Βασιλείου, της Ιταλίας και της Ισπανίας, να αναλάβουν την πρωτοβουλία για τον επαναπατρισμό των τοξικών αποβλήτων που εξάγονται από τις χώρες τους στην Thor Chemicals στη Νότιο Αφρική (συγκεκριμένα 470 μετρικοί τόνοι από την Thor Chemicals του ΗΒ, 57 μετρικοί τόνοι από την Ausimont της Ιταλίας, περί τους 10 μετρικούς τόνους από την Gomensaro της Ισπανίας) και καλεί την Επιτροπή να υποστηρίξει με κάθε τρόπο την πρωτοβουλία αυτή[semigr ]

3. καλεί την κυβέρνηση της Νοτίου Αφρικής να εξετάσει την ενσωμάτωση του άρθρου 39 στο σχεδιαζόμενο πρωτόκολλο προσχώρησης της Νοτίου Αφρικής στη Σύμβαση Λομέ[semigr ]

4. καλεί τα κράτη μέλη, την Ευρωπαϊκή Επιτροπή και την κυβέρνηση της Νοτίου Αφρικής να σεβασθούν την απόφαση του Σεπτεμβρίου 1995 για την τροποποίηση της σύμβασης της Βασιλείας και να παροτρύνουν τα συμβαλλόμενα μέρη της ανωτέρω Σύμβασης να χρησιμοποιήσουν ως βάση τον πιο περιοριστικό κατάλογο επικίνδυνων αποβλήτων της ΕΕ[semigr ]

5. καλεί την Επιτροπή και τα κράτη μέλη να εξετάσουν κάθε τρόπο για την απαραίτητη μεταφορά τεχνολογίας στη Νότιο Αφρική ώστε να μπορέσει η χώρα αυτή να αντιμετωπίσει το σημερινό πρόβλημα με τα τοξικά απόβλητα[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, την κυβέρνηση της Νοτίου Αφρικής και τις γραμματείες των Συμβάσεων Bamako και Βασιλείας.